I 21 år har Alf Bent Jensen betalt ind til efterlønsordningen. Men da han valgte at gå på efterløn i starten af året, fik han sig en forskrækkelse – for efterlønnen bliver modregnet de opsparede pensioner man har, og for Alf betyder det, at han kun får udbetalt 5.400 kroner om måneden. - Det var jo et voldsomt chok, jeg fik, dengang jeg hørte om den voldsomme modregning, der sker på min efterløn, siger han. I mange år har Alf Bent Jensen arbejdet som postbud, og da tiden kom til at gå på efterløn, var det sagsbehandler Betina Kjeldsen ved 3F, der måtte bringe ham nogle dårlige nyheder. For selvom han har ret til en efterløn på lidt mere end 17.000 kroner om måneden før skat, gør modregningsregler, at han kun får 8.700 før skat. - Ja, man føler, man er blevet snydt i forhold til den aftale der var, da man gik ind i ordningen, mener han. Borgere går grædende fra møder om efterløn For at få økonomien til at hænge sammen har Alf sat sin pension til udbetaling - og han er ikke den eneste. - Medlemmerne reagerer oftest ved, at de sidder med tårer i øjnene og de græder, når det virkelig går op for dem, hvordan økonomien ser ud. Der er mange, som vælger at sige, at det har de ikke råd til. Så de er nødt til at blive på arbejdsmarkedet et år endnu, fortæller sagsbehandler ved 3F Aalborg, Bettina Kjeldsen. Modregningen kan betyde social ulighed - også senere, når personerne overgår til folkepensionen. Det mener en forsker på AAU. - For de personer, der gerne vil på efterløn, er det her et stort problem. Også fordi den her modregning sker uanset, om man vælger at hæve sin pension eller ej. Så for dem, der er allermest nedslidte, er der faktisk ikke nogen anden vej end at bruge af sin pension før tid eller at fortsætte med at arbejde frem til folkepensionsalderen. Så det er et stort problem for dem, der gerne vil på efterløn, fortæller Jeevitha Yogachandiran Qvist, forsker ved AAU. 3F kalder på handling Modregningen i efterlønnen er en del af aftalen om senere tilbagetrækning som VK-regeringen lavede med DF og Radikale Venstre i 2011. Hos 3F mener man, at problemet er så stort, at det er på tide at politikerne handler. - Få da ændret den her enormt store pensionsmodregning. For den har jo stået på i halvandet år – den nye pensionsmodregning trådte i kraft i 2019 – og det har givet nogle voldsomme reaktioner ved vores medlemmer, siger Bettina Kjeldsen Alf Bent Jensen føler sig nedslidt, og for hans vedkommende var der ikke megen tvivl om, at han skulle på efterløn – trods den lave ydelse. - Incitamentet til at slippe for arbejdsmarkedet var så meget større, end det at jeg gik ned i indtægt, så det var et must.

Referat:
Mange får sig en grim forskrækkelse, når de kontakter a-kassen, fordi de gerne vil på efterløn. For ofte er det beløb, man kan få, noget lavere end forventet. Det fortæller sagsbehandler ved 3F Aalborg.